དམངས་ཁྲོད་རྩོམ་རིག་ནི་དམངས་ཁྲོད་སྲོལ་རྒྱུན་གྱི་རྣམ་པས་གསར་རྩོམ་དང་ཁྱབ་སྤེལ་བྱས་པའི་རྩོམ་རིག་གི་རྣམ་པ་ཞིག་ཡིན།དེ་ནི་ངག་ཐོག་གི་སྐད་ཆའི་མ་ལག་ཞིག་སྟེ།གསར་རྩོམ་དང་ཁྱབ་སྤེལ་གང་ཡིན་ཡང་ངེས་གཏན་གྱི་ཚོགས་པ་ཞིག་ལ་བརྟེན་ནས་ལེགས་འགྲུབ་བྱུང་བ་ཞིག་ཡིན་ལ།གསོན་ཉམས་ལྡན་པའི་རྩོམ་རིག་གི་རྣམ་པ་ཞིག་ཀྱང་ཡིན།ཁྱབ་གདལ་གྱི་གོ་རིམ་ལས་འགྱུར་ལྡོག་འབྱུང་བཞིན་པ་དང་།འགྱུར་ལྡོག་འབྱུང་བཞིན་ཁྱབ་གདལ་དུ་འགྲོ་བཞིན་པ་ནི་བརྩམས་ཆོས་གང་ཞིག་དམངས་ཁྲོད་རྩོམ་རིག་གི་ཁྱབ་ཁོངས་སུ་གཏོགས་མིན་གྱི་དབྱེ་བ་འབྱེད་པའི་རྩ་བའི་ཚངས་ཐིག་གཙོ་ཤས་ཤིག་ཡིན་པར་མ་ཟད།དམངས་རྩོམ་གསར་རྩོམ་དང་ཁྱབ་གདལ་བྱེད་སྟངས་ཀྱི་ཁྱད་ཆོས་ཤིག་ཀྱང་རེད།དམངས་ཁྲོད་རྩོམ་རིག་གསར་རྩོམ་བྱེད་པ་ནི་ཐེངས་གཅིག་གིས་ལེགས་པར་འགྲུབ་པའི་བརྒྱུད་རིམ་སླ་མོ་ཞིག་མ་ཡིན་ལ།ཡིག་རྩོམ་ཇི་བཞིན་ནམ་ཡང་འགྱུར་མེད་གཏན་ཁེལ་ཀྱི་རང་བཞིན་ལྡན་པ་ཞིག་ཀྱང་མིན།དེ་ནི་ལོ་རྒྱུས་ཀྱི་ཆུ་རྒྱུན་རིང་མོ་དང་འགྲོགས་ནས་ཡང་དང་བསྐྱར་དུ་ལས་སྣོན་དང་ཁྱབ་གདལ་བྱེད་པ་དང་།ཁྱབ་གདལ་དུ་འགྲོ་བའི་བརྒྱུད་རིམ་ཁྲོད་དུ་ཕྱི་རབས་པ་རང་རང་གི་འདོད་མོས་དང་དགའ་ཁ་འཁྱེར་སོ།ཆོས་ལུགས་གྲུབ་མཐའི་ལྟ་བ་སོགས་ཀྱི་དབང་དུ་སོང་ནས་རང་རྟོགས་དང་རང་རྟོགས་མ་ཡིན་པ་གང་རུང་གི་སྒོ་ནས་འཕྲི་སྣོན་དང་བཟོ་བཅོས་བྱས་པས།སྔར་གྱི་ངག་རྩོམ་ཇི་བཞིན་པ་ཞིག་མ་ཡིན་པར་རྒྱུན་ཆད་མེད་པར་འགྱུར་ལྡོག་བྱུང་བ་ཞིག་ཡིན།འོན་ཀྱང་གཞན་འགྱུར་གྱི་རྣམ་པ་དེར་བརྟེན་ནས་ངག་རྩོམ་དེ་ཉིད་གཅིག་སྡུད་ཅན་དང་དཔེ་མཚོན་ཅན་དུ་གཏོང་བ་ཡིན་པས།གཞན་འགྱུར་རང་བཞིན་ནི་དམངས་ཁྲོད་རྩོམ་རིག་གི་ཆེས་དགེ་མཚན་ལྡན་པ་དང་དོན་སྙིང་ཡོད་པའི་ཁྱད་ཆོས་གཙོ་བོའི་རིགས་ཤིག་ཏུ་མཐོང་ནས་འདིར་ཅུང་ཟད་སྤྲོས་ན།